কৃষ্ণনগরকাণ্ডে পুলিশের জালে ‘খুনী প্রেমিক’-র মামা

কৃষ্ণনগর: কৃষ্ণনগরের (Krishnanagar) ছাত্রী খুনের ঘটনায় গ্রেফতার অভিযুক্ত দেশরাজের (Deshraj Singh) মামা কুলদীপ সিং (Kuldwip Singh)। দেশরাজ খুন করেছে জানা সত্ত্বেও তাকে আশ্রয় দেওয়া ও ভুয়ো নথি তৈরি করে তাকে পালাতে সাহায্য করার অভিযোগে গ্রেফতার খুনি প্রেমিকের মামা কুলদীপ। পুলিশ সূত্রে খবর, খুনের পর প্রথম মামার সঙ্গে যোগাযোগ করে দেশরাজ। তাকে নানারকমভাবে মামা সাহায্যও করত। তাই কুলদীপের বিরুদ্ধে ষড়যন্ত্রে মদত দেওয়া, আটকে রাখা, খুনের ষড়যন্ত্র-সহ একাধিক ধারায় মামলা রুজু হয়েছে।

আদতে দেশরাজ উত্তরপ্রদেশের বাসিন্দা। তবে উত্তর ২৪ পরগনার বীজপুরে থাকত সে। তার মামা কুলদীপ সিং এর বাড়িও উত্তরপ্রদেশের দেউড়িয়ায়। পুলিশের অনুমান, ঈশিতাকে খুনর পর উত্তরপ্রদেশে দেশরাজ পালিয়েছে। তবে অভিযুক্তকে ধরতে উত্তরপ্রদেশে তিনটি জায়গায় পৌঁছেছে কৃষ্ণনগর পুলিশ। দেউরিয়া শহরের একটি জায়গায় তল্লাশি চালায় পুলিশ। এরপরই গুজরাটের জামনগর থেকে অভিযুক্তের মামা কুলদীপকে পাকড়াও করে। রবিবারই তাকে কৃষ্ণনগর নিয়ে আসা হবে বলে জানা গিয়েছে।

আরও পড়ুন: মৌসুমি অক্ষরেখার প্রভাবে বৃষ্টি! রবিবার কেমন থাকবে আবহাওয়া?

২৫ অগাস্ট দুপুরে কৃষ্ণনগরের বাড়িতে ঈশিতার মাথায় তিনটি গুলি করে দেশরাজ । ওই ঘটনার পর থেকেই দেশরাজের খোঁজে চলছিল তদন্ত। তবে, এখনও পর্যন্ত দেশরাজের খোঁজ না মিললেও তার মামাকে গ্রেফতার করা হয়। তাকে জিজ্ঞাসাবাদের পর এই বিষয়ে একাধিক তথ্য সামনে আসতে পারে বলে অনুমান পুলিশের। তবে ঈশিতার পরিবার ভরসা রেখেছেন রাজ্য পুলিশের উপর। রাজ্য পুলিশের তদন্তে এখনও তাঁদের ভরসা আছে বলে জানালেন কৃষ্ণনগরে নিহত তরুণী ঈশিতা মল্লিকের বাবা-মা। খুনে অভিযুক্ত দেশরাজের সঙ্গে মেয়ের সম্পর্কের কথা জানা ছিল না বলে ও শনিবার ফের দাবি করেন তাঁরা।

দেখুন খবর: